**Pályázati felhívás**

Élő Népművészet, a fenntartható hagyomány

**Az Emberi Erőforrás Minisztériuma, a Hagyományok Háza és a Népművészeti Egyesületek Szövetsége a XVII. Országos Népművészeti Kiállításon való részvételre hirdet pályázatot. Jelentkezési határidő: január 31.**

A pályázatra nevezhetnek a tárgyalkotó népművészet, népi kismesterségek következő ágaiban:

**történeti- és paraszti hímzés, csipke, kékfestő, viselet, lábbeli készítés, népi ékszer, szőttes, nemez, faművesség / használati tárgyak, bútorok, játékok /, csont és szarufaragás, bútorfestés, kovácsmesterség, késes mesterség, fazekasság, kályhásság, bőrművesség, szalma-, csuhé-, gyékény-, káka- és vesszőfonás, mézeskalács, hímes tojás és gyermekjáték**.

Külön pályázati kategóriaként szerepel egy-egy tájegység, település hagyományos kultúrájából merítő, innovációra épülő **„helyi termék – helyi érték”** kollekciója, amely emblematikusan fejezi ki és hirdeti a település vagy tájegység helyi kézműves hagyományát.

A szervezők olyan alkotásokat várnak, amelyek a hagyományos népművészetből merítenek, de a XXI. század kihívásainak megfelelően illeszkednek be környezet-, lakás- és viselet-, ajándéktárgy kultúránkba. Fontos követelmény, hogy a kézműves hagyomány újszerűen megfogalmazott formában és funkcióban jelenjen meg használati tárgyakon.

A meghirdetők különös tekintettel várják azokat a tárgyakat, funkcionálisan összetartozó tárgy-együtteseket (lakókörnyezet, gyermekszoba, konyha, étkező, szoba berendezése, öltözékek, stb.), amelyek több mester közös szellemi termékeként, együttműködésével jöttek létre.

A nagyméretű alkotások (épületdíszek, település bútorok, játszóterek és más köztéri alkotások) jó minőségű, nagyméretű fotódokumentációi szerepelhetnek a kiállításon.

Pályázni lehet új művekkel, a 2015 óta megrendezett országos szakági pályázatokon szerepelt vagy díjazott alkotásokkal, valamint népi iparművészeti zsűri számmal ellátott alkotással is, hiszen a pályázatot kiírók célja az elmúlt öt év legszínvonalasabb népi kézműves alkotások reprezentatív bemutatása.

A KÉZ – MŰ – REMEK kiállításon szerepelt alkotások nem vehetnek részt a pályázatban!

A pályázat lebonyolítása az eddigi gyakorlatnak megfelelően két lépcsős. Minden alkotó csak egy helyen pályázhat. (E feltétel alól csak a 2020. évi Hevesi Szőttes Pályázaton, Országos Fazekas Pályázat és Kiállításon résztvevők jelentik a kivételt.)

**Erdélyi régiós kiállítás**

**Jelentkezési határidő: 2020. január 31**. Előfeltétel az adatlapok pontos kitöltése és e-mailen elküldése. Az adatlap elérhető a [www.kallosalapitvany.ro](http://www.kallosalapitvany.ro) oldalon.

A tárgyak begyűjtése: 2020. áprilisa. A beérkezett adatlapok alapján a szervezők begyűjtő pontokat jelölnek ki, amelyek a tárgyak visszajuttatását is szolgálják.

**További információ**: [laszlo.eszter@hagyomanyokhaza.hu](mailto:laszlo.eszter@hagyomanyokhaza.hu), 0040 741479350.

Az erdélyi kiállítás tervezett időpontja 2020. április-június, helyszíne Marosvásárhely.